भारतीय भाषा परिषद क युवा पुरस्कार एहि बेर मैथिली सेवी गौरीनाथ कए देल गेल। इ पुरस्कार पहिल बेर कोनो मैथिल सेवी कए भेटल अछि। अन्य भाषा क संग मैथिली मे सेहो इ पुरस्कार देबाक फैसला करनिहार परिषद विशेष धन्यवाद क पात्र अछि। मैथिली क लेल परिषद क युवा पुरस्कार 22 जनवरी, 2010 कए कोलकाता क भारतीय भाषा परिषद सभागार मे सुपरिचित कथाकार गौरीनाथ कए प्रदान कैल गेल। मैथिली मे पुरस्कार चयन कए ल कए हरदम विवाद रहल अछि, मुदा एहि चयन क जेतबा प्रशंसा कैल जाए ओ कम अछि। गौरीनाथ जीक काज पाथर पर दूभि रोपब स कम नहि अछि। गौरी नाथ अंतिका क माध्यम स मैथिली क लेल जे रचनात्मक संघर्ष केलथि ओ ककरो स नुकायल नहि अछि। गौरीनाथ जखन हंस क सहायक संपादक छलाह, तखने स ओ मैथिली त्रैमासिक अंतिका निकालि रहल छथि आ इ पत्रिका समय क चुनौति क संग विलक्षण तरीका स मुठभेड करैत निरंतरता रखने अछि। भारतीय भाषा परिषद क युवा पुरस्कार ओहि जीवटता आ रचनात्मक संघर्ष क सम्मान कहल जा सकैत अछि। परिषद के युवा पुरस्कार के पहले गौरीनाथ को नाच के बाहर आ मासुष क लेल हिंदी अकादमी, दिल्ली क कृति सम्मान आ पटना पुस्तक मे 2005 क विद्यापति पुरस्कार भेट चुकल अछि।
 मैथिली गौरीनाथ क मातृभाषा छी आ मातृभाषा मे ओ केवल दस्तावेजी पत्रिका नहि निकालि रहल छथि बल्कि एहि भाषा मे रचनात्मक लेखन निरंतर जारी रखने छथि।
 1969 मे सहरसा (आब सुपौल) क कालिकापुर गाम मे जनमल गौरीनाथ क आरंभिक शिक्षा गाम पर भेल। आइ अगर एकटा वैचारिक प्रकाशक आ लेखक क रूप मे हुनकर पहचान बनल अछि त एकर पाछु हुनकर हरदम अपन अतीत क संघर्ष कए मन पाडब अछि।
 गौरीनाथ हिंदी मे सेहो एकटा त्रैमासिक बया नाम स निकालैत छथि। एकर संग ओ अंतिका प्रकाशन क बैनर तर स भारतीय भाषा क उत्कृट साहित्य सेहो प्रकाशित करि रहल छथि। बिना कोनो पैघ आर्थिक आधार कए हुनकर इ सफर लोक लेल प्रेरणादायक रहल अछि। 